«Мерей тойыңызбен!» 63 жас.

**Жүргізуші**:

Қуаныңдар, ағайын, тамсаныңдар,  
Сүйінішпен маңайға жар салыңдар.  
Бүркітбай ағай келеді ортамызға,  
Қол соғып қошеметпен қарсы алыңдар! -дей отырып, шыбығынан көктеген шаңырағына сәмбі талдай көлеңкесін жая келген бәйтерек тұлға, Бекишев Бүркітбай Қожабекұлын тұғырлы орынға- бүгінгі салтанатты жиынның төріне шақырамыз.

(Бүркітбай Қожабекұлын алып келіп, арнайы жерге отырғызады) **Жүргізуші:**Армысыздар құрметті қонақтар! Мектебіміздің денешынықтыру пәнінің мұғалімі Бүркітбай Қожабекұлына арналған  салтанатты жиынға қош келдіңіздер!

Еңбегімен ел алдында сыйланған,

Ағай десе тартылады сый балдан.  
Мерейтоймен құттықтайды қуана,

Мектебіңіз, мына отырған жиналған.

**1-жүргізуші:**

Құттықтау сөз кезегі мектебіміздің директоры-Нариман Малгаждарұлы Жылқыбайға беріледі.

Қазіргі таңға дейін мектебімізде жас ұрпаққа сапалы білім, саналы тәрбие беруде қажымас қайратымен, өнегелі үлгісімен, жаңашылдық жолымен, адамгершілік қасиетімен, қоғамдық жұмысымен, заманауи саясатымен, ұстаздық жолын көрсете отырып өскелең ұрпаққа сабақ беріп келеді. Осы кезеңнің ішінде қоғамымыздың ілгері дамуына сәйкес, ұстаздарға жүктелген жауапкершілік жүгі де салмақтай түсті. Мұғалімнің бойындағы тағы бір ерекшелігі - ол өзі үлгі көрсете отырып басқадан талап ете білуі. Осы бағытта өткізген сабақтары, спорттық сайыстары, өткізген түрлі шаралары өз әріптестері мен көпшіліктің көңілінен шығатын. Құдай берген қабілетінің арқасында «білікті ұстаз» биігіне көтеріліп, асқарлы асудың ұшар басына алқынбай жеткен Бүркітбай ағамыздың өткен өмір жолына, маңдай тері төгілген еңбек соқпағына іштей разы болмайтын шәкірті жоқ шығар, сірә. Шынында да, ол кісінің ұлағатты ұстаздығы - адамгершілік жырына тұнып тұрған ғажайып бір әлем. Біз де, жасы кіші әріптестері сол бір ғажайып сырлы әлем тұнығынан барымызша еркін, мейіріміз қана сусындап, мол рухани азық алғанымызды мақтаныш етеміз.

**жүргізуші.**  Бойында ерекше ұлтжанды болмысы мен еңбекқорлығы , қарапайымдылығы мен жігерлілігі бар тұлға - бүгін біздің ортамызда, ертеңгі-зейнеткер. Алдарыңызда 3-сынып оқушылары «Ұстазым менің, ұстазым» әнімен. Қарсы алыңыздар!

**Жүргізуші:** Күн нұрындай шашылған

Кеудесінен ерек нұр,

Бүркітбай ағай асыл жан.

Құрмет артқан денешынықтыру ұстазымыз.

Жарқыраған аспанда,

Дәл өзіндей жұлдыздың,

Жол сілтеген асқарға

Ұстазымыз бұл біздің, - деп келесі кезекте видео. Қабыл алыңыздар!

**жүргізуші.**

Әдептілік іздеп салдар себебін,

Дейді олар әр жүрекке егемін.

Әріптестері көп мұнда,

Аямайтын адамдардан көмегін-деп ортаға әріптестері әзірлеген «Денешынықтыру мұғалімінің бір күндік өмірі» атты ертегіні тамашалаңыздар!

Ұрпақпен өмір жолы жалғанады,  
Көңілді күндер тусын алдан әлі  
Ән-шашу әсем әуен, түрлі өнер,  
Бүгінгі күн сіздерге арналады. Дей келе ендігі жерде әнге кезек береміз. Орындайтын 8 сынып оқушылары.

**Жүргізуші**

Келесі кезекте ұжымыңыз дайындаған көріністі қабыл алыңыз!

**Жүргізуші**

Көңілдерге дем беріп сыйымыз бен,

Жарасамыз әсем ән биіміз бен,

Әріптес қыздар өнерлерін,

Қабыл алғын ерекше күйіңізбен.

қыздарыңыздың өзіңізге арнаған биін қабыл алыңыз.

**Жүргізуші**

7-сынып дайындаған пародияны қабыл алыңыздар.

**Жүргізуші**

Қайырылып ұзақ қарап өткеніме,

Арнадым еңбегімді мектебіме,

17 жыл өтіпті ғой ұжымдастар,

Осы мектепте қызмет еткеніме.

деп ойланып өткен күндерге ой жүгіртіп отырған бүгінгі кешіміздің кейіпкері Бүркітбай ағамызға сөз кезегін береміз.

**Жүргізуші.**

 Құтты болсын мерейлі күн-шаттығың,

Тілек еттік көңілдің тек ақтығын.

Алда әлі талай ғұмыр бұйырсын,

Берсін Аллам өмір бойы бақ күнін.

Еңбегіңмен сіңірдің тек адалдық,

Көрсетпесін тағдыр ешбір жамандық,

Шаттық күнде көңіліміз марқайып,

Деп тілейік болсын ылғи амандық.

Құрметті ақылы дария, шежірелі қария – Бүркітбай Қожабекұлы тағы да мерейлі мерекеңіз құтты болсын!

Отбасыңызға береке - бірлік, ұзақ ғұмыр бастар ұлы көштің алдыңғы сабында жарқырап жүре беріңіз дей келе, осы мерекелік кешімізге келгендеріңізге алғысымызды білдіреміз. Осымен шағын концертіміз өз мәресіне жетті. Қош сау болыңыздар!